[{"text_idx": "#000004", "text": "Rydym yn byw yng nghanol pandemig- mae\u2019r wlad o dan reolau pendant, nifer wedi cau eu drysau, wedi gohirio eu cynlluniau, wedi ail drefnu digwyddiadau. Ond wrth gwrs ma hynny\u2019n amlwg yn dydy? Does dim angen i mi eich atgoffa am hynny nagoes?"}, {"text_idx": "#000005", "text": "Y gwir yw, rydym yn byw yng nghanol sawl pandemig - efallai nad ydynt yn weladwy. Dim ond i restru un ymhlith nifer- rydym yn byw yng nghanol pandemig iechyd meddwl. Iechyd meddwl yw\u2019r thema sydd yn sefyll allan drwy gydol nofel Megan Hunter, tu o\u0302l i\u2019r awyr, ond cawn hefyd gyffyrddiadau ar gyfeillgarwch ac ymddiriaeth."}, {"text_idx": "#000006", "text": "Mae darllen tu o\u0302l i\u2019r awyr yn brofiad bythgofiadwy. Llwydda\u2019r awdur i ddal ein lleisiau ni fel pobl ifanc, ac i adlewyrchu ein bywydau."}, {"text_idx": "#000007", "text": "Cawn ddilyn teithiau Anest a Deian, wrth i\u2019r ddau gyfarfod tra yn yr ysbyty ar ddiwedd gwyliau\u2019r haf, wrth i\u2019r ddau frwydro efo\u2019u hiechyd meddwl. Maent yn cael eu carcharu ym mrwydr eu meddyliau, tra oedd pawb arall yn mwynhau ac yn partio ym maes B, ac yn meddwi o dan fachlud haul ar faes yr Eisteddfod. Ond y cwbl sydd ganddynt i\u2019w wneud bellach yw syllu allan ar y se\u0302r."}, {"text_idx": "#000008", "text": "Ond, yn wahanol i Anest, dyw Deian ddim yn poeni am Maes B, a bydd well ganddo i gadw iddo fo ei hun, a mynegi ei deimladau trwy gelf a barddoni. Mae Deian yn gymeriad eithriadol o swil, ac nid yw\u2019n gadael fawr o neb i mewn i\u2019w fywyd, ac yn sicr i mewn i\u2019w feddyliau. Er hynny, cyfaill pennaf iddo mae\u2019n debyg heblaw am ei deulu yw Vincent Van Gogh, ac y mae\u2019r llyfr \u2018The Letters of Vincent Van Gogh\u2019 yn agos i\u2019w galon. Ond, a fydd creadigrwydd yn ddigon i achub Deian?"}, {"text_idx": "#000009", "text": "Wedi gwyliau\u2019r haf, mae\u2019r ddau bellach yn ddisgyblion yn yr un chweched dosbarth, ac y mae\u2019r ddau wedi eu cloi allan o\u2019r byd o\u2019u cwmpas, fel petai dwy seren y nofel yma, ddim yn rhan o\u2019r un system solar a\u0302 phawb arall. Maent yn ffurfio cyfeillgarwch, ac ymddiriaeth, er nad yw\u2019r ddau yn deall pam mae\u2019r llall yn ffrindiau efo nhw. Cynnig cymorth i\u2019w gilydd wna\u2019r ddau, ond nid yw\u2019r ddau yn methu cymryd cyngor eu hunain. Mae mor drist i weld faint maen nhw\u2019n becso am beth y mae pawb arall yn eu meddwl amdanynt, ond ni allan nhw guddio eu holl gyfrinachau."}, {"text_idx": "#000010", "text": "Wrth i\u2019r nofel mynd yn ei blaen, rydym yn dod i adnabod Anest a Deian yn well, a chawn glywed am eu problemau a\u2019u teimladau dyfnaf. Llwydda\u2019r awdur i gynnal llais Anest fel petai hi\u2019n siarad gyda ni\u2019n go iawn, a chawn nifer o gyffyrddiadau barddonol yng nghanol y ddeialog realaidd. Teimla\u2019r ddau, fel pobl yr oeddwn wedi eu hadnabod am oesoedd erbyn diwedd y nofel, nid ond cymeriadau mewn llyfr yn unig."}, {"text_idx": "#000011", "text": "\u200bYn sicr, mae hon yn chwip o nofel, sydd yn sefyll mewn cae ar ei phen ei hun. Yn nhudalennau olaf y nofel, cawn restr o gysylltiadau all fod o gymorth. Os ydych yn dioddef, neu\u2019n gwybod am aelod o\u2019ch teulu, neu ffrind sy\u2019n dioddef, mae\u2019n bwysig i ymestyn allan at y bobl gywir, ac i wybod nad ydych ar eich pen eich hun."}, {"text_idx": "#000012", "text": "Dyma flas o\u2019r nofel, gydag Owain Sio\u0302n yn darllen, gyda chaniata\u0302d gwasg Y Lolfa i rannu\u2019r fideo."}]